Document ID: 32005R1754

Title and Content:
ΚΑΝΟΝΙΣΜΌΣ (ΕΚ) αριθ. 1754/2005 ΤΗΣ ΕΠΙΤΡΟΠΉΣ της 26ης Οκτωβρίου 2005 για παρέκκλιση από τον κανονισμό (ΕΚ) αριθ. 796/2004, όσον αφορά την εφαρμογή του άρθρου 21 στα γαλλικά υπερπόντια διαμερίσματα το 2005 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 145 στοιχείο γ), Εκτιμώντας τα ακόλουθα: (1) Το άρθρο 21 του κανονισμού (ΕΚ) αριθ. 796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (2), προβλέπει την επιβολή μειώσεων σε περίπτωση εκπρόθεσμης υποβολής αίτησης για τη χορήγηση ενίσχυσης. (2) Οι αρμόδιες αρχές της Γαλλίας πληροφόρησαν την Επιτροπή ότι, στα τέσσερα γαλλικά υπερπόντια διαμερίσματα, τα σχετικά με τις εκτάσεις στοιχεία, που χρειάζονταν οι γεωργοί, προκειμένου να συντάξουν την ενιαία αίτησή τους για το έτος 2005 σύμφωνα με το άρθρο 11 του κανονισμού (ΕΚ) αριθ. 796/2004, δεν τέθηκαν εγκαίρως στη διάθεση των γεωργών. Ως εκ τούτου, οι γεωργοί αδυνατούσαν να υποβάλουν την ενιαία αίτησή τους έως τις 15 Μαΐου 2005, όπως προβλεπόταν. (3) Για τον λόγο αυτό, πρέπει να μην εφαρμοστούν οι μειώσεις που προβλέπονται στο άρθρο 21 του κανονισμού (ΕΚ) αριθ. 796/2004, στην περίπτωση των γεωργών των γαλλικών υπερπόντιων διαμερισμάτων, οι οποίοι υπέβαλαν αίτηση το αργότερο ένα μήνα μετά τη διάθεση των στοιχείων σε αυτούς. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μείωση κατά 1 % ανά εργάσιμη ημέρα, που προβλέπεται στο άρθρο 21 παράγραφοι 1 και 2 του κανονισμού (ΕΚ) αριθ. 796/2004, δεν εφαρμόζεται στις ενιαίες αιτήσεις ή τις τροποποιήσεις αυτών που υποβλήθηκαν στις κατά τόπους αρμόδιες αρχές έως τις: - 6 Ιουνίου 2005, για τη Γαλλική Γουιάνα, - 19 Ιουνίου 2005, για τη Μαρτινίκα, - 24 Ιουνίου 2005, για τη Réunion, - 27 Ιουνίου 2005, για τη Γουαδελούπη. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Οκτωβρίου 2005.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2442
2460
3605
525
712
1086
2443
4358

EuroVoc IDs (Expanded): 2442
2460
3605
525
712
1086
2443
4358

Dataset Source: meu

Split: train